REGULAMENTUL (CE) NR. 548/2009 AL COMISIEI
din 24 iunie 2009
de modificare a Regulamentului (CE) nr. 760/2008 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește autorizațiile pentru utilizarea cazeinei și a cazeinaților la fabricarea brânzeturilor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 121 litera (i) coroborat cu articolul 4,
întrucât:
(1)
Articolul 100 din Regulamentul (CE) nr. 1234/2007, modificat prin Regulamentul (CE) nr. 72/2009 al Consiliului din 19 ianuarie 2009 privind modificările aduse politicii agricole comune prin modificarea Regulamentelor (CE) nr. 247/2006, (CE) nr. 320/2006, (CE) nr. 1405/2006, (CE) nr. 1234/2007, (CE) nr. 3/2008 și (CE) nr. 479/2008 și de abrogare a Regulamentelor (CEE) nr. 1883/78, (CEE) nr. 1254/89, (CEE) nr. 2247/89, (CEE) nr. 2055/93, (CE) nr. 1868/94, (CE) nr. 2596/97, (CE) nr. 1182/2005 și (CE) nr. 315/2007 (2) prevede posibilitatea acordării de ajutoare pentru laptele degresat transformat în cazeină și cazeinat.
(2)
Ca urmare a modificării articolului 119 din Regulamentul (CE) nr. 1234/2007 prin Regulamentul (CE) nr. 72/2009, nu mai este necesară o autorizație prealabilă pentru utilizarea cazeinei și a cazeinaților la fabricarea brânzeturilor decât în cazul în care se acordă ajutoare în temeiul articolului 100 din Regulamentul (CE) nr. 1234/2007, iar Comisia decide ca utilizarea cazeinei și a cazeinaților la fabricarea brânzeturilor să facă obiectul acelui tip de autorizație.
(3)
La stabilirea ajutoarelor pentru lapte degresat produs în Comunitate și transformat în cazeină și cazeinați, în conformitate cu articolul 100 din Regulamentul (CE) nr. 1234/2007, trebuie respectate normele detaliate de acordare a acestor autorizații.
(4)
Regulamentul (CE) nr. 760/2008 al Comisiei (3) a stabilit normele privind autorizațiile prealabile pentru utilizarea cazeinei și a cazeinaților care trebuiau acordate în temeiul articolului 119 înainte de modificarea acestuia prin Regulamentul (CE) nr. 72/2009. Având în vedere situația actuală în care ajutorul este stabilit la valoarea 0, iar autorizația prealabilă nu mai este obligatorie, domeniul de aplicare a Regulamentului (CE) nr. 760/2008 trebuie modificat pentru a stabili condițiile de aplicabilitate a normelor respective.
(5)
Prin urmare, este necesar să se modifice Regulamentul (CE) nr. 760/2008 în consecință.
(6)
Modificarea propusă se aplică de la 1 iulie 2009, dată la care devin aplicabile modificările relevante introduse de Regulamentul (CE) nr. 72/2009.
(7)
Măsurile prevăzute în prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 760/2008, alineatul (1) se înlocuiește cu următorul text:
„(1) Prezentul regulament stabilește normele de acordare a autorizațiilor pentru utilizarea cazeinei și a cazeinaților la fabricarea brânzeturilor în cazul în care:
(a)
se stabilește un ajutor în conformitate cu articolul 100 din Regulamentul (CE) nr. 1234/2007; și
(b)
se consideră necesară utilizarea cazeinei și a cazeinaților la fabricarea brânzeturilor, conform prevederilor articolului 119 din regulamentul menționat.
Autorizațiile menționate se acordă pentru o perioadă de 12 luni, la cererea întreprinderii în cauză, și fac obiectul unui angajament prealabil, în scris, de a accepta și respecta prevederile articolului 3 din prezentul regulament.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 iulie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iunie 2009.